Hof steek stokkie voor Telkom-afleggingsArgieffoto Die vakbond Solidariteit het die hof verlede week met ŉ dringende aansoek genader om ŉ interdik teen Telkom se beplande herstrukturering en afleggings te bekom. Dit volg nadat Telkom ’n ooreenkoms oor herstruktureringsprosesse wat hy in 2008 met vakbonde aangegaan het, verontagsaam het. Johan Kruger, adjunkhoof van Solidariteit, het gesê regter David Gush het in sy uitspraak beveel dat vakbonde binne vyf dae ŉ geskil na die Kommissie vir Versoening, Bemiddeling en Arbitrasie (KVBA) moet verwys om die interpretasie en toepassing van die ter sake kollektiewe ooreenkoms uit te klaar. ’n Kostebevel is ook teen Telkom gemaak. “Die hofbevel stuur ŉ duidelike boodskap teen onbillike herstruktureringsprosesse uit,” het Kruger gesê. “Hierdie uitspraak is ŉ oorwinning vir Telkom-werkers wat gereeld aan herstruktureringsprosesse onderwerp word. Solidariteit sal alles in sy vermoë doen om te verseker dat Telkom by die hofbevel hou en dus die regte prosedures volg.” Volgens die ooreenkoms wat Telkom in 2008 met vakbonde aangegaan het, moes die maatskappy met vakbonde vergader en tot ŉ vergelyk kom alvorens die maatskappy met ŉ herstruktureringproses mag begin. Hoewel vakbonde op 19 Junie ŉ geskil met Telkom oor die beplande afleggings verklaar het, het Telkom voortgegaan om op 22 Junie ŉ art. 189-afleggingskennisgewing aan vakbonde uit te reik. Volgens Telkom se huidige herstruktureringsproses kan tot soveel as 4 400 werknemers afgelê word, terwyl ŉ verdere 3 200 na ander maatskappye verplaas kan word.